Mødet er åbnet. Fra statsministeren har jeg modtaget brev om, at det efter statsministerens indstilling ved kongelig resolution den 11. august 2020 blev bestemt, at ledelsen af de under Udlændinge- og Integrationsministeriet hørende forretninger fra og med den 17. august 2020 til og med den 27. september 2020 overdrages til boligminister Kaare Dybvad Bek. Meddelelsen vil fremgå af www.folketingstidende.dk (jf. nedenfor). Efter min indstilling er det ved kongelig resolution af 11. august 2020 bestemt, at ledelsen af de under Udlændinge- og Integrationsministeriet hørende forretninger fra og med den 17. august 2020 til og med den 27. september 2020 overdrages til boligminister Kaare Dybvad Bek. Jeg beder formanden underrette Folketinget herom. Sign. Mette Frederiksen
Der er stillet ændringsforslag, og hr. Lars Boje Mathiesen har bedt om ordet. Værsgo.
Tak for det. Der var ingen tvivl om, at vi i Nye Borgerlige gerne havde set, at alle 5 uger af de her feriepenge kom tilbage til borgerne, det er borgernes penge, og vi havde også gerne set, at de var skattefri. Det er der ikke et flertal for. Vi havde et forslag, som blev stemt ned i udvalget, og derfor stiller vi som resultat af den afstemning selvfølgelig et ændringsforslag, således at vi laver en flad beskatning på de 38 pct. af feriepengene, således at der i hvert fald ikke er nogen, der skal miste noget, på grund af at de kommer ind over topskattegrænsen. Så det er derfor, vi stiller forslaget her.
Tak for det. Der er ikke nogen, der har bedt om en kort bemærkning. Jeg skal høre, om der er flere, der ønsker at udtale sig. Da det ikke er tilfældet, er forhandlingen sluttet, og vi går til afstemning.
Ønskes afstemning om ændringsforslag nr. 1 og 2, tiltrådt af udvalget? De er vedtaget. Hvis ikke afstemning begæres, betragter jeg ændringsforslag nr. 3 af et mindretal (DF), tiltrådt af et mindretal (NB), som forkastet. Det er forkastet. Hvis ikke afstemning begæres, betragter jeg ændringsforslag nr. 4 af et mindretal (NB), tiltrådt af et mindretal (DF og LA), som forkastet. Det er forkastet. Herefter er ændringsforslag nr. 5, stillet og tiltrådt af de samme mindretal, bortfaldet. Hvis ikke afstemning begæres, betragter jeg ændringsforslag nr. 6 af et mindretal (NB), tiltrådt af et mindretal (DF), som forkastet. Det er forkastet. Ønskes afstemning om ændringsforslag nr. 7-10, tiltrådt af udvalget? De er vedtaget. Hvis ikke afstemning begæres, betragter jeg ændringsforslag nr. 14 uden for betænkningen af Lars Boje Mathiesen (NB) som forkastet. Det er forkastet. Herefter er ændringsforslag nr. 12 og 13 uden for betænkningen, stillet af Lars Boje Mathiesen (NB), bortfaldet. Ønskes afstemning om ændringsforslag nr. 11, tiltrådt af udvalget? Det er vedtaget. Jeg foreslår, at lovforslaget går direkte til tredje behandling uden fornyet udvalgsbehandling. Hvis ingen gør indsigelse, betragter jeg dette som vedtaget. Det er vedtaget.
Der er stillet ændringsforslag. Ønsker nogen at udtale sig? Da det ikke er tilfældet, er forhandlingen sluttet, og vi går til afstemning.
Ønskes afstemning om ændringsforslag nr. 1-3, tiltrådt af udvalget? De er vedtaget. Hvis ikke afstemning begæres, betragter jeg ændringsforslag nr. 4 af et mindretal (NB), tiltrådt af et mindretal (DF) som forkastet. Det er forkastet. Ønskes afstemning om ændringsforslag nr. 5, tiltrådt af udvalget? Det er vedtaget. Jeg foreslår, at lovforslaget går direkte til tredje behandling uden fornyet udvalgsbehandling. Hvis ingen gør indsigelse, betragter jeg dette som vedtaget. Det er vedtaget.
Der er ikke mere at foretage i dette møde. Folketingets næste møde afholdes i dag, mandag den 17. august 2020, kl. 13.15, hvor vi har tredje behandling af L 207 og L 208 på dagsordenen.